**โครงการศูนย์เรียนรู้การผลิตพืชตามแนวพระราชดำริทฤษฎีใหม่**

 โครงการศูนย์เรียนรู้การผลิตพืชตามแนวพระราชดำริทฤษฎีใหม่ กรมวิชาการเกษตร จัดตั้งโครงการขึ้นในปี พ.ศ. 2552 ในวาระที่กรมวิชาการเกษตรครบรอบ 36 ปี โดย นายสมชาย ชาญณรงค์กุล อธิบดี
กรมวิชาการเกษตรในขณะนั้นได้มอบหมายให้สำนักวิจัยและพัฒนาการเกษตรเขตที่ 1-8 จัดตั้งศูนย์เรียนรู้
การผลิตพืชตามแนวพระราชดำริทฤษฎีใหม่ เขตละ 2 แห่ง และตั้งอยู่ภายในมหาวิทยาลัยเกษตรศาสตร์บางเขน ส่วนกลางกรมวิชาการเกษตรอีก 1 แห่ง รวมเป็น 17 แห่งทั่วประเทศ

 ตลอดระยะยเวลาที่ผ่านมา กรมวิชาการเกษตรได้ผลิตผลงานวิจัยด้านพันธุ์พืชและเทคโนโลยี
ด้านการเกษตรเป็นจำนวนมาก รวมทั้ง ได้สนองงานตามโครงการพระราชดำริในพื้นที่ต่างๆ ทั่วประเทศ
จากปัญหาหลักของเกษตรกรในอดีตจนถึงปัจจุบันที่สำคัญประการหนึ่ง คือ การขาดแคลนน้ำเพื่อ
การเกษตรกรรมโดยเฉพาะอย่างยิ่งในเขตพื้นที่อาศัยน้ำฝนซึ่งเป็นพื้นที่ส่วนใหญ่ของประเทศที่อยู่ในเขตที่มีฝนค่อนข้างน้อยและส่วนมากเป็นนาข้าวและพืชไร่ เกษตรกรยังคงทำการเพาะปลูกได้ปีละครั้งในช่วงฤดูฝนเท่านั้น และมีความเสี่ยงกับความเสียหายอันเนื่องมาจากความแปรปรวนของดิน ฟ้า อากาศ ที่เป็นปัญหาให้มีน้ำใช้
ไม่เพียงพอ รวมทั้ง ระบบการปลูกพืชที่ยังไม่มีหลักวิชาการ และส่วนใหญ่ปลูกพืชเชิงเดี่ยว

 โครงการศูนย์เรียนรู้การผลิตพืชตามแนวพระราชดำริทฤษฎีใหม่ของกรมวิชาการเกษตรที่จัดตั้งขึ้นเพื่อเผยแพร่ผลงานวิจัยของกรมวิชาการเกษตรอย่างเป็นรูปธรรม โดยการน้อมนำหลักปรัชญาของเศรษฐกิจพอเพียงและแนวพระราชดำริทฤษฎีใหม่มาบริหารจัดการทรัพยากรดินและน้ำ รวมทั้ง ผลงานวิจัยด้านเทคโนโลยีการผลิตพืชทั้งระบบให้เกิดประโยชน์สูงสุดเพื่อเป็นตัวอย่างให้เกษตรกร นักเรียน นักศึกษา และผู้สนใจทั่วไปได้ศึกษา เรียนรู้ และนำไปเป็นแบบอย่างในการทำการเกษตรในพื้นที่ของตนเองต่อไป

 หลักการทำเกษตรทฤษฎีใหม่ ดำเนินการโดยแบ่งพื้นที่ออกเป็น 4 ส่วน ตามอัตราส่วน 30 : 30 : 30 : 10 ประกอบด้วย พื้นที่ส่วนที่หนึ่ง 30% ทำการขุดสระน้ำเพื่อกักเก็บน้ำไว้ใช้ในช่วงฤดูแล้ง รวมถึงการเลี้ยงสัตว์น้ำเพื่อการบริโภคและจำหน่าย พื้นที่ส่วนที่สอง 30% ทำการปลูกข้าว พื้นที่ส่วนที่สาม 30% ทำการปลูกไม้ผลแบบผสมผสาน พื้นที่ส่วนที่สี่ 10% พื้นที่ที่อยู่อาศัย บริเวณพื้นที่มีการเลี้ยงสัตว์ เช่น ไก่ หมู ตามความเหมาะสมของพื้นที่